**Øystein Ovrum Rudi** (født 24. oktober 1969) er en spillemann fra Sør-Fron i Gudbrandsdalen. Han spiller fele og hardingfele som solist, i gruppene Kvarts og Nye Ringnesin og med andre musikanter.

Biografi
--------

Rudi startet å spille fele i Sør-Fron Spelemannslag i 1977. På 1980-tallet spilte han musikk til dans, først sammen med Anton Amundgard og Arne Vangen. I 1981 ble han med i Karlsrud og Nermoens Gåmmåldansorkester. Dette var mens fest på lokalet fortsatt var samlingspunktet i Bygde-Norge, og etter at denne gruppen vant Titanofestivalen i 1984 ble det spilling overalt i hele Norge. Dette ga både inspirasjon og inntekter. Med *Nye Ringnesin* ble det fremgang med dansespilling fra 1986 og utover 1990-tallet. Denne gruppen utviklet også etter hvert et konsertrepertoar, og fikk dermed bredere oppdrag. 

Rudi var musikalsk leder for Sør-Fron Spelemannslag i ti år, fra 1985 til 1995.

Fra 1997 har gruppa Kvarts vært Rudis musikalske hovedanker. Gruppa gir konserter, spiller til dans og driver undervisning. Kvarts har gitt ut fire CD-er. Gruppa har hatt mange oppdrag i Norge og i utlandet, og har brukt folkemusikken på mange scener der denne sjelden blir presentert. Kvarts har også lagd flere bestillingsverk, og gruppa har Norsk kulturråds ensemblestøtte.

Rudi har hatt Ole Bull-akademiet som fast oppdragsgiver i flere år, der han har undervisning om feletradisjonen i Gudbrandsdalen. Han holder foredrag og kulturinnslag for bedrifter der han har fela med. 

Med Rikskonsertene har Rudi turnert med Abdul Rahman Surizehi fra Balutsjistan og Steinar Ofsdal i programmet *Vagabonds i verdensmusikken*. Med Jon Faukstad har Rudi turnert på Færøyene, i Canada og Norge. Rudi har Per Sæmund Bjørkum er medmusikant med ujevne mellomrom. I samarbeid med James Dickenson og storbandet Fossajazz har Rudi gjort flere prosjekt i skjæringspunktet mellom folkemusikk og jazz.

Rudi driver Rudi Gard som er et kulturelt senter sammen med kona Nina.

Priser og utmerkelser
---------------------

Rudi har vunnet Landskappleiken tre ganger, i 1997, 1998 og 2009. Han har fire spellemannpriser i klassen folkemusikk, først i 1991 med Sør-Fron Spellemannslag og albumet *Den lykkelige frier*, deretter i 1995 med Nye Ringnesin og albumet *Frå vals til vise*. Nye Ringnesin ble også nominert til spellemannprisen 1999 med *Leik*. Med Kvarts mottok Rudi 1999 for debutalbumet *Kvarts* og spellemannprisen 2006 for *Steinsprang*. De ble dessuten nominert til spellemannprisen 2001 for *Filigran*.

Som vertskap på Rudi Gard har Rudi mottatt Oppland fylkes kulturpris, kulturprisen i Sør-Fron, kulturprisen for Gudbrandsdalen, Bygdeturismeprisen og Storegutprisen.

Diskografi
----------

| Tittel | Musikere | Utgivelsesår |
| --- | --- | --- |
| *Steinsprang* | Kvarts | 2006 |
| *Skal – skal ikkje* | Kvarts | 2004 |
| *Milstein* | Sør-Fron Spelemannslag | 2002 |
| *Filigran* | Kvarts | 2001 |
| *Kvarts* | Kvarts | 1999 |
| *Leik* | Nye Ringnesin | 1999 |
| *Frå vals til vise* | Nye Ringnesin | 1995 |
| *Fjelljenta* | Nye Ringnesin | 1991 |
| *Den lykkelige frier* | Sør-Fron Spelemannslag | 1991 |
| *Takk for i sommer* | Karsrud og Nermoens gåmmåldansorkester | 1986 |
| *Dans i Krogenæsstuggun* | Karlsrud og Nermoens gåmmåldansorkester | 1983 |

Referanser
----------

1. 1 2 3 4 5  «Om oss». Kvarts. Besøkt 23. oktober 2009.
2. 1 2  «Storegutprisen til Rudi gard». Noregs Mållag. 10. september 2009. Arkivert fra originalen 5. mars 2016. Besøkt 23. oktober 2009.

Eksterne lenker
---------------

* Kvarts hjemmeside

|  |  |
| --- | --- |
| Oppslagsverk/autoritetsdata | VIAF **·** LCCN
 |